《题傅泽民分桂轩》
明代·夏原吉

粤昔丹桂生蟾宫，天香散漫飘穹窿。世人仰望莫能折，举头每欲排天风。

后来仙子不自惜，呵吒银蟾鼓云翼。衔将桂子落天台，要使人间共培植。

天台一种三百年，鬼神隐护人莫传。史家先世积德厚，得从此地更移迁。

当时不敢自娱赏，持向金门献君长。龙颜一笑栽殿前，更洒宸章为优奖。

宸章焕赫事实殊，史家桂泽当何如。敷荣发秀异他族，流芳奕叶生名儒。

林林接踵为时起，事业功名咸足美。迩来复有紫崖翁，硕德宏才古君子。

承恩典教来罗湘，霏霏化雨菁莪芳。祇缘辽渺丹崖远，心县丹桂常徬徨。

徬徨未易乘风去，日夕行吟泮池处。彼苍又若阴相之，池上还存古桂树。

色香虽匪丹崖浓，根株却似丹崖丰。丹崖桂泽裕厥后，泮池桂泽将谁同。

芹边弟子商崖裔，重义崇仁心靡替。稔知师意感师恩，爰辟书轩分此桂。

吁嗟史翁何贤哉，吁嗟傅君真奇才。史翁之桂由祖植，傅君之桂从师来。

书轩况尔数椽小，桂树分来相映好。秋风吹破丹砂堆，万斛清芬散龙脑。

傅君傅君日对兹，岂惟玩彼香色奇。是宜笃志励所业，光前振后期如师。

清狂蹋雪寻梅叟，辛苦移家看竹友。纵情矫物徒自疲，师友传承事何有。

傅君傅君重勉旃，如今正是秋清天。及时吐华著芳誉，相期史氏同绵绵。

作者简介：（1366—1430）明江西德兴人，迁湖广长沙府湘阴，字惟哲。洪武二十三年举人。入太学，擢户部主事。永乐初进尚书，主持浙西、苏、松治水事。布衣徒步，日夜经划。七年，兼摄行在礼部、兵部、都察院事。十九年，以谏帝北征沙漠，系狱。二十二年，成祖死，仁宗即位，获释。累进太子少保、兼少傅，尚书如故。宣宗即位后，以旧辅益亲重。汉王高煦反，原吉与杨荣劝帝亲征平叛。宣德五年，卒官。历事五朝，外掌度支，内预机务，为政能持大体。卒谥忠靖。有《夏忠靖公集》。